દવે નામનો એક માણસ છે. તેનું કોઈ નામ નથી. બસ દવે એટલે દવે. કારણ કે તેને નામમાં રસ પણ નથી. દવેનું એક જ કામ છે કે તે કોઈ પણને શાંતિથી બેસવા દે એમ નથી. વગર કારણની કાંડીઓ મારતા રહેવું તેને ગમે છે તો એ પણ હકીકત છે કે કાંડી માર્યા પછી લાગતી આગ ઓલવવાનું કામ પણ તે જ જતનપૂર્વક કરે છે. દવેની જિંદગીમાં રાજ અને નીતિ આવે છે. નવપરિણીત એવાં રાજ અને નીતિ બન્ને બહુ ખુશ છે. મજાની વાત એ છે કે પરણીને સાસરે આવ્યા પછી પણ નીતિને તો એવું જ લાગે છે કે તે તેના પોતાના જ ઘરમાં છે, કારણ કે તેનાં સાસુ-સસરા ડિટ્ટો તેનાં મમ્મી-પપ્પા જેવાં જ દેખાય છે. ખુશમિજાજ એવા આ કપલ પર કેર વરસે છે દવેનો. દવેની કેટલીક વાતોને કારણે એક સમય એવો આવી જાય છે કે નીતિ ઘર છોડીને નીકળી જાય છે. નીતિને હવે રાજ સાથે નથી રહેવું. નાટકના પ્રોડ્યુસર-ઍક્ટર રસિક દવેએ કહ્યું હતું કે ‘સાવ નાનીઅમસ્તી વાતનું વરવું રૂપ જ્યારે પકડાઈ જાય ત્યારે વિશ્વાસ છૂટી જતો હોય છે અને સંબંધોમાંથી જ્યારે વિશ્વાસ જાય ત્યારે એ સંબંધોમાંથી શ્વાસ પણ છૂટી જાય. આવું ન થાય એ જોવાની જવાબદારી અંગતજનોની હોવી જોઈએ. આ વાતને નાટકમાં કૉમેડી તરીકે પણ એકદમ અસરકારક રીતે સમજાવવામાં આવી છે.’